Germishuyse hou 35ste familiefees | Xplorio Gansbaai
Germishuyse hou 35ste familiefees
Die eerste familiefees van Gansbaai se Germishuys-familie is vroeg in Desember in 1981 gehou - 35 jaar gelede. Tydens daardie fees het oupa Willem (Vales) Germishuys, 'n visserman van Gansbaai, 80 jaar oud geword.
"Ná sy afsterwe het die familie (bestaande uit Vales se seuns en dogters) besluit om jaarliks met die fees voort te gaan," vertel Hennie Pienaar. "Later het dit 'n gewilde familie-byeenkoms geword waar familie met hul jong nasate, jaarliks vanoor die hele land na wyle Willem en Lada Germishuys se huis kom vir die feesvieringe."
Die derde geslag van oupa Vales Germishuys is nou al deel van dié fees wat jaarliks van krag tot krag groei. Vrydagaand het die verrigtinge afgeskop met 'n tradisionele snoekbraai.
Saterdag, die groot dag, begin vroeg met 'n verskeidenheid van speletjies en kompetisies, waaraan oud en jonk ewe geesdriftig deelneem. Met vanjaar se fees was die tema: "Natuur".
Vrae oor die natuur was aan die orde van die dag met geskenke so reg uit die natuur.
'n Spesiale wisseltrofee vir die kompetisies is elke jaar op die spel.
Teen die aand, met skaapvleisgeure wat in die lapa gehang het, is die wenner aangekondig: 'n Verrassing het gevolg met die wenner as die jonge Tiaan uit die derde geslag. Tiaan is die seun van Chris Esterhuizen, wat weer die oudste kind is van die oudste dogter, San Esterhuizen van Williston.
In die tweede plek was Francois Fraser, skoonseun van Grietha, die derde dogter van Vales Germishuys. In die derde plek was Ria, die derde oudste dogter wat vanjaar 80 jaar oud geword het.
Die hele familie het Sondag-oggend vroeg die kerkbanke in Baardskeerdersbos se NG-kerk vol gesit.
Na 'n heerlike middagete het hulle na hul onderskeie bestemmings vertrek, net om mekaar DV volgende jaar weer hier te ontmoet.